Projekt për rikthimin e goceve të detit në Gjirin Xhamajka
Qyteti i Nju Jorkut synon të  risjellë gocën e detit të zhdukur disa dekada më parë
Në një gji detar të lagjes Xhamajka pranë qytetit të Nju Jorkut, dikur kishte shumë goce deti. Peshkimi i tepruar dhe ndotja çuan në zhdukjen e tyre disa dekada më parë. Por qyteti i Nju Jorkut ka ndërmarrë një nismë për të risjellë përsëri gocën e detit në këto ujëra duke krijuar kushtet e nevojshme përmes krijimit të shkëmbinjëve nënujorë me tualete të riciklueshme. Materiali në vazhdim spegon funksionimin e kësaj metode. Pjesë të thyera të tualeteve – të kombinuara me guacka të ndryshme hidhen në Gjirin Xhamajka të Nju Jorkut. Materialet po formojnë një shtresë të fortë prej 745 metra katrore në dyshemenë e gjirit. Ajo po përdoret si shtrat për të rritur larvat. Aty pranë gjendet një zonë e mbrojtur me 50 mijë gocë deti që kanë arritur pjekurinë. Plani është që larvat e tyre të përfundojnë në shtratin e krijuar dhe më pas të fillojnë të formojnë një shkëmb natyral nënujor. Përdorimi i tualeteve të vjetra nuk dëmton mjedisin, thotë John McLaughlin me Departamentin për Mbrojtjen e Mjedisit në Nju Jork. Mungesa e goceve të detit ka dëmtuar aftësinë e gjirit për të pastruar ujin, thotë Pete Malinowski me projektin “Billion Oyster” që po ndihmon të instalojë dhe monitorojë këtë vendbanim. Një gocë deti mund të filtrojë deri në 190 litra ujë në ditë. Kjo do të thotë se cilësia e ujit të Gjirit të Xhamajkës mund të jetë shumë më e mirë në të ardhmen e afërt.